



Jørgen Jensehaugen

En kort introduksjon

til Israel-Palestina-

konflikten


[image: Publisher logo]







Forord til den reviderte utgaven

Krigen som startet i Gaza den 7. oktober 2023, og som etter hvert spredte seg til Vestbredden og Libanon, er den dødeligst og mest langvarige krigen i Israel–Palestina-konfliktens historie. Det er store utfrodringer ved å skrive en historiebok om en krig som pågår mens man skriver, men denne krigen er så alvorlig og vil ha så store og langvarige konsekvenser at boken måtte oppdateres for å beholde sin relevans. Denne reviderte utgaven av boken inneholder derfor et nytt kapittel, 8. En ny katastrofe, som går gjennom Gaza-krigen og dens implikasjoner fra den starter den 7. oktober 2023 til jeg setter punktum i overgangen august/september 2024. På det tidspunktet pågår krigen fortsatt for fullt og dette nye kapittelet bør derfor leses som en uavsluttet historie, et øyeblikksbilde av en pågående katastrofe. Jeg forsøker der å tegne et bilde av hvordan krigen har foregått fram til midten av september 2024, hvilke dynamikker den har satt i gang, samt hvilke spørsmål vi må stille oss om fremtiden.

Endringen i krigen som har skjedd mellom da jeg avsluttet skrivingen av kapittel 8 og det tidspunktet hvor jeg skriver dette forordet illustrerer hvor vanskelig det er å skrive om en pågående tragedie. Da jeg avsluttet skrivingen av kapittel 8 var det offisielle antallet drepte palestinere i Gazastripen på rett over 40.000, og konflikten mellom Hizbollah og Israel foregikk på relativt lavbluss. Idet jeg skriver forordet, mindre enn en måned senere, er minst 41.000 palestinere drept på Gazastripen og Israel har startet en storstilt bombekampanje mot Libanon. Formelt sett er det Hizbollah Israel er i krig med men, som på Gazastripen, så er de sivile lidelsene i Libanon enorme. Jeg går ikke inn på krigen i Libanon av samme grunn som jeg presiserte i førsteutgaven, nemlig at Hizbollah–Israel-konflikten er en ekstern konflikt som kun indirekte er koblet til Israel–Palestinakonflikten. De er likevel tilstrekkelig sammenkoblet til at det er en smitteeffekt mellom krigen i Gaza og eskaleringen i Nord-Israel/Libanon. Dessverre er potensialet for en ytterligere smitteeffekt i regionen veldig tilstedeværende.

I tillegg til at denne reviderte utgaven inneholder et ekstra kapittel så har jeg gjort noen endringer i kapittel 7 siden dette kapittelet nå er en overgang til den pågående Gaza-krigen og ikke lenger et kapittel om en stagnert konflikt. Et eksempel på hvordan en sånn endring i teksten ser ut, er at jeg i førsteutgaven argumenterte for at det ikke var hensiktsmessig å dekke hvordan internasjonale rettsprosesser påvirket konflikten, men postulerte at det nok kom til å bli mer slik rettslig innblanding i fremtiden. Nå har den tiden kommet og prosessene i ICC og ICJ er direkte diskutert i kapittel 8.

Forhåpentligvis vil krigen være avsluttet innen denne utgaven kommer ut slik at min analyse av en pågående krig blir en analyse av det mørkeste, men avsluttede, kapittelet i konfliktens historie.








KAPITTEL 1
Innledning

Palestinsk ungdom kaster stein mot en israelsk tanks i 2003 under den andre intifadaen (AFP).

Jerusalem med Klippemoskeen og Klagemuren.


I dag, over 75 år etter at Israel ble opprettet og palestinerne ble fordrevet fra hjemlandet sitt, er konflikten mellom Israel og palestinerne lenger unna en fredelig løsning enn den noensinne har vært. Konflikten har aldri hatt en voldeligere periode enn nå, og selv før utbruddet av den pågående krigen hadde det utviklet seg strukturer som innebar en dyp håpløshet. Det er et fravær av fredelige politiske visjoner, Israel har befestet okkupasjonen av de palestinske områdene og det er en dyp palestinsk splittelse. Situasjonen er altså svært dyster, og det er ingen tydelig vei ut. Vi må forstå hvorfor det har blitt slik. Det er lettere sagt enn gjort, fordi konflikten er dypt politisert. Det er nok ingen overdrivelse å si at dette er en av de få pågående konfliktene i verden hvor alle har et synspunkt – ofte et ganske sterkt et – om hvem som er skyld i konflikten, og hva som bør gjøres for å løse den. Det er derfor svært vanskelig å komme med en kortfattet framstilling av hva denne konflikten er, uten at mange kommer til å hevde at det er en partisk framstilling. Noen øyeblikksbilder fra konfliktens historie illustrerer dette godt.

I 1967 står tre israelske soldater foran Klagemuren i Øst-Jerusalem med et nesten drømmende blikk. For Israel og landets støttespillere viser dette bildet frigjøringen av Jerusalem fra en fremmed makt, Jordan, som hadde okkupert jødenes helligste sted siden 1948. For palestinere og deres støttespillere er dette bildet symbolet på en israelsk angrepskrig og starten på en okkupasjon som ennå ikke er avsluttet. Der israelere ser samlingen av Jerusalem som sin «udelelige» hovedstad, ser palestinere tapet av sin viktigste by.

I 1969, og igjen i 1970, utførte Leila Khaled, en ung palestinsk dame fra den radikale venstreorienterte palestinske gruppen PFLP (Popular Front for the Liberation of Palestine), en flykapring. Bildet av henne iført palestinaskjerf og med en hevet kalasjnikov ble et symbol på den uredde palestinske geriljasoldaten som utfordret den sionistiske kolonimakten, og vekket verdens oppmerksomhet for palestinernes sak.1 Men det var ikke militære mål hun hadde angrepet – det var sivile fly. For Israel og landets støttespillere ble dette bildet derfor et symbol på palestinernes internasjonale terrorvirksomhet.

I 1974 stod PLO- og Fatah-leder Yasir Arafat i geriljasoldatenes kakiuniform i FNs generalforsamling med en pistol i beltet. Her uttalte han: «Jeg har kommet hit bærende på en olivengren og en frigjøringssoldats pistol. Ikke la olivengrenen falle fra min hånd. Jeg gjentar: Ikke la olivengrenen falle fra min hånd».2 Israel og landets støttespillere fokuserer gjerne på pistolen han hadde i beltet, mens palestinere og deres allierte fokuserer på olivengrenen. Der palestinere framhever at han kom med fred til fredens kammer, framhever israelere at han kom med en pistol til FN. Arafat var på én og samme tid et symbol for nasjonale frigjøringsbevegelser verden over, og han ble sett på som en trussel mot den amerikanske verdensorden. Palestina var et så politisk betent tema at det vakte sterke reaksjoner verden over.

I desember 1987 starter den første palestinske intifadaen. Intifadaen var et palestinsk grasrotopprør i de okkuperte områdene som varte i seks år. Bildene som fanget verdens oppmerksomhet, og det var mange av dem, var av palestinske gutter, noen av dem var svært unge, som kastet stein mot israelske tanks. For mange var dette et visuelt-politisk vendepunkt i synet på konflikten fordi bildene gjorde det tydelig hvem som var den sterke parten, og hvem som var den svake. Det snudde dermed opp-ned på David og Goliat-sammenligningen mange hadde hatt hvor Israel hadde vært David mot den arabiske Goliat. Med en strøm av nyhetssaker hvor barn konfronterte tanks, var det vanskelig å opprettholde det bildet. Denne forståelsen av konflikten kom til å endres igjen da den andre palestinske intifadaen brøyt ut i september 2000. Da ble den dominerende framstillingen de palestinske selvmordsangrepene mot sivile israelske mål. Langt flere fikk ny sympati med Israel, på tross av at Israel i samme periode gjeninntok palestinske byer og utførte storstilte militære angrep mot det som skulle blitt kjernen i en framtidig palestinsk stat. Tapstallene var også langt større på palestinsk side, men det var noe grotesk med disse selvmordsbombene som dermed vakte stor internasjonal harme. De ble tolket som bevis på at palestinerne ikke ønsket fred. Det var også svært skadelig for den israelske fredsbevegelsen.

Mellom den første og den andre intifadaen hadde Oslo-avtalen kommet på plass, og folk over hele verden trodde at denne konflikten endelig skulle løses, med norsk hjelp. Bildet fra den prosessen bør også med. I 1993, foran Det hvite hus, signerte PLOs leder Yasir Arafat, Israels statsminister Yitzhak Rabin og utenriksminister Shimon Peres Oslo-avtalen mens USAs president Bill Clinton var stormaktsvitnet som ga signeringen sin gravitas. Nok en gang vil dette bildet bli lest forskjellig avhengig av hvor du står, og minst like viktig når du ser bildet. Ser du det i optimismens lys i 1993? Eller ser du det i pessimismens lys på 2000-tallet? Ser du en israelsk okkupasjonsmakt som lurer den palestinske ledelsen til å bli en proxy-styrke for okkupasjonen? Ser du en palestinsk terrorist som misbruker en fredsprosess for å komme seg inn på Gaza og Vestbredden for å deretter kunne videreføre kampen derfra? Eller ser du et ærlig forsøk på fredsløsning som senere skulle kollapse?

Et siste bilde er av den israelske muren som snirkler seg gjennom Vestbredden, ofte dypt inn på okkupert palestinsk territorium. For Israel er dette en sikkerhetsbarriere som skal hindre palestinske terrorangrep. For palestinere er dette en apartheidmur som stjeler enda mer land fra palestinerne, som hindrer palestinske familier i å treffe hverandre, og som innlemmer ulovlige israelske bosettinger i Israel selv om de teknisk sett fortsatt ligger øst for den såkalte grønne linjen.

Jeg kunne valgt en lang rekke bilder fra 1940-tallet og inn i nåtiden, og nesten alle ville dessverre kunne bli brukt til å illustrere det samme poenget: Vår lesning av konflikten avhenger av hvor vi står politisk. Det at forståelsen av denne konflikten er så preget av politikk, er uheldig. Det medfører at mange har forutbestemte meninger som vanskelig lar seg overprøve. Feilaktige myter om konflikten viser seg å være seiglivede. Det medfører også ofte en apati. Jeg møter stadig mennesker som sukker oppgitt når jeg for-teller hva jeg jobber med: Den konflikten er så komplisert! Det stemmer, men den er ikke noe særlig mer komplisert enn andre konflikter.

Denne korte boken skal forsøke å gi en enkel, ryddig og forskningsbasert framstilling av de viktigste trekkene i konflikten som den jevne leser kan bruke som et utgangspunkt for å forstå hva konflikten dreier seg om, og hvordan de viktigste konfliktlinjene i den oppstod.

Standardlesningen av Israel–Palestina-konflikten har to typiske analytiske feil som merkverdig nok er motstridende:


	Forståelsen av at dette er en religiøs konflikt som strekker seg langt tilbake i tid (til romertiden, islamsk erobring, korsfarertiden osv.).


	Kortsiktige analyser som ser hver hendelse som en reaksjon på en direkte forløpende hendelse.




Denne boken har som utgangspunkt at Israel–Palestina-konflikten er en moderne nasjonalkonflikt.3 Jeg argumenterer videre for at det religiøse aspektet ved konflikten er en kompliserende faktor, men ikke en kjernefaktor, og at konflikten må forstås historisk, men primært i moderne forstand. I likhet med alle andre nasjonsbyggingsprosesser har både israelere og palestinere trukket fram historien for å gi sitt moderne nasjonalprosjekt legitimitet. Dette er ikke unikt, og disse århundrelange linjene er heller ikke opphavet til konflikten. Konflikten oppstod i moderne tid og må forstås i lys av de moderne hendelsene som formet den. Det er i disse hendelsene vi finner forklaringene på dagens situasjon.

Det er også viktig å presisere at Israel–Palestina-konflikten i lang tid har vært pakket inn som et ledd i den bredere arabisk–israelskekonflikten. Disse konfliktene er ikke det samme, men de er relaterte. Denne boken skal fokusere på Israel–Palestina-konflikten og vil derfor vektlegge hendelsenes betydning etter i hvilken grad de påvirket den konflikten. Store kriger som den mellom Israel, Frankrike, Storbritannia og Egypt i 1956 og krigen mellom Egypt, Syria og Israel i 1973 blir nevnt, men da kun for å si noe om det som direkte påvirket konflikten mellom Israel og palestinere. Mindre kjente hendelser, som slaget ved Karameh i 1968, blir dekket i større grad enn disse krigene fordi de er direkte Israel–Palestina-sentrerte.

Kapitlene er inndelt slik at de tar for seg de viktigste definerende hendelsene og hvordan de formet konflikten. Gjennom disse kapitlene vil jeg gå gjennom hva som er de viktigste stridsårsakene, hvem som er de viktigste aktørene, hva slags løsninger som foreligger, og hvilke hindringer som ligger i veien for at disse løsningene kan implementeres.

Kapittel 2, «Forløpet», dekker bakgrunnen for konflikten. Denne framstillingen vektlegger framveksten av sionisme, den moderne oppdelingen av Midtøsten og FNs første forsøk på å løse konflikten i Palestina.

Kapittel 3, «Utbruddet», tar for seg den første store krigen i Palestina, som foregikk i perioden 1947–1949. For palestinerne er dette kjent som al-Nakba (katastrofen), mens den for israelere er kjent som uavhengighetskrigen. I denne korte perioden ble Israel skapt, og det palestinske samfunnet i Palestina ble desimert. De viktigste konfliktlinjene mellom partene ble lagt i løpet av denne krigen: det palestinske flyktningproblemet, delingen av Jerusalem og grensedragningen mellom Israel og de gjenværende områdene av Palestina. Til en viss grad kan vi si at alt som har skjedd siden, er kompliserende faktorer som har endret detaljer eller vanskeliggjort løsningen av de grunnleggende problemene som oppstod på 1940-tallet.

Kapittel 4, «Reorienteringen», fokuserer på den andre store krigen i Palestina: 1967-krigen. Som med krigen i 1948 har denne krigen forskjellige navn. På arabisk kalles den al-Naksa (tilbakeslaget), mens israelere kaller den seksdagerskrigen. Det første impliserer et storstilt nederlag for det store arabiske prosjektet som var i vinden da, mens søkelyset på seks dager signaliserer den israelske militære effektiviteten som ble utvist på slagmarken. Denne krigen er ekstremt viktig fordi den markerer starten på det vi kjenner som den israelske okkupasjonen, siden Israel med denne krigen okkuperte det som var igjen av det historiske Palestina: Vestbredden, inkludert Øst-Jerusalem, og Gaza. Israel okkuperte også Golanhøydene fra Syria og Sinai fra Egypt, men det er mindre viktig for bokens søkelys på konflikten med palestinerne. Det andre som er viktig med denne krigen, er at den forskjøv perspektivet fra en arabisk–israelsk konflikt til en palestinsk–israelsk konflikt. For første gang siden 1948 ble hele det historiske Palestina, herunder staten Israel, underlagt israelsk kontroll. I tillegg ble det arabiske nederlaget i 1967-krigen et bevis for palestinerne på at de måtte ta saken i egne hender, og at de ikke lenger kunne stole på araberstatene. Hele konfliktdynamikken etter 1967 ble direkte påvirket av denne palestinske konklusjonen.

Kapittel 5, «Forflyttingen», dekker perioden 1967–1987. Denne perioden er lengre og langt mer kaotisk enn de foregående og preges av at den palestinske kampen mot Israel også er en kamp om palestinernes posisjon i den arabiske verden og på den internasjonale arenaen. Det er i denne perioden at Israel befester sin okkupasjon av Gaza og Vestbredden, inkludert Øst-Jerusalem. Den palestinske kampen mot Israel foregår likevel hovedsakelig ikke i de okkuperte områdene i denne perioden. Den palestinske frigjøringsbevegelsen, PLO, ble primært bygd opp av de palestinske flyktningene. I starten av perioden bygde palestinerne opp en slags stat i staten i Jordan og brukte dette som utgangspunkt for en geriljakrig mot Israel. Samtidig tok de også i bruk internasjonal terror. I 1970 så Jordan seg lei på PLOs virksomhet og gikk til krig mot palestinerne. PLO tapte og forflyttet seg til Libanon. Også her brukte de vertslandet som utgangspunkt for angrep mot Israel, og i 1982 invaderte Israel Libanon og kastet ut PLO. PLO ble så spredt for alle vinder. Samtidig som disse konfliktene foregikk, forsøkte palestinerne å bli akseptert internasjonalt slik at de kunne få en legitim plass ved forhandlingsbordet. I 1987 brøyt den første intifadaen ut, først på Gaza, og så spredte den seg til Vestbredden. Med dette hadde konflikten kommet hjem, det vil si at den primære konflikten foregikk mellom Israel og palestinerne i de okkuperte områdene.

Kapittel 6, «Gjennombrudd og skuffelse», tar for seg alt det vi kjenner som fredsprosessen og de voldsspiralene som bidro til å torpedere disse spredte forsøkene på å oppnå en forhandlet fredelig løsning mellom Israel og palestinerne. Det er altfor mange forhandlingsrunder til at alle kan dekkes i sin helhet, men spesielt Madrid- og Oslo-prosessen blir dekket. Den israelske unilaterale uttrekningen fra Gaza, som ikke kom etter forhandlinger, blir også diskutert. Avslutningsvis går kapittelet gjennom situasjonen i Gaza etter den palestinske splittelsen i 2007.

Kapittel 7, «Stagnasjon og høyredreining, 2021–2023», gir en oppdatering på utviklingen av en fastlåst situasjon slik den bygde seg opp fram mot utbruddet av Gaza-krigen i oktober 2023. Kapittelet dekker utviklingen av en stadig dypere palestinsk splittelse mellom Hamas og Fatah, Vestbredden og Gaza, samt hjemmefronten og flyktningene. Det innebærer en serie med israelske regjeringer, men en politisk kontinuitet manifestert i politikken til  statsminister Benjamin Netanyahu: Israel har beveget seg bort fra å støtte en tostatsløsning uten å tilby et alternativ. Det innebærer en jevn utvidelse av de israelske bosettingene på den okkuperte Vestbredden, noe som i praksis umuliggjør opprettelsen av en palestinsk stat. Det innebærer en utvikling i amerikansk politikk som under en serie med presidenter har signalisert enten en resignasjon eller et totalt knefall for den israelske posisjonen. Det innebærer et internasjonalt samfunn som ikke lenger evner å fokusere på denne konflikten fordi andre konflikter i regionen (Syria og Jemen) har fått større betydning, og fordi de selv har nok interne problemer å tenke på (covid-19, Brexit, flyktningkriser, osv.). Kapittelet diskuterer også apartheid-begrepet, som i de siste årene har blitt stadig oftere brukt for å beskrive situasjonen i Israel–Palestina.

Kapittel 8, «En ny katastrofe», tar for seg utviklingen fra og med krigsutbruddet 7. oktober 2023. Dette kapittelet er skrevet mens krigen raser og punktum ble satt tidlig september 2024. Kapittelet dekker selve krigshandlingene, men også de politiske utviklingene  som  skjer  som  en  konsekvens  av  denne  krigen. Det inkluderer en serie med internasjonale rettslige prosesser, mislykkede våpenhvileforhandlinger og en humanitær katastrofe. Kapittelet stiller en del spørsmål om fremtidsutsiktene når Gazakrigen en dag tar slutt.

***

1 Irving 2012.

2 FNs generalforsamling, 13. november 1974.

3 Dette er en gjennomgående forståelse i sentrale historiske arbeider om konflikten. Se for eksempel Tessler 2009; Morris 2000; Shlaim 2001 og Dowty 2012.

